सेशन जज ने कहा कि मैं जानता हूँ कि तुम खूनी नहीं हो, किंतु कानून प्रमाणों के आधार पर चलता है और सारे प्रमाण तुम्हारे विरुद्ध होने के कारण मैं तुम्हें कानूनन खूनी करार देकर फाँसी की सजा सुनाऊँगा तथापि मैं तुमसे एक सवाल पूछता हूँ, उसका तुम बिल्कुल सच्चा जवाब देना। अब मरते समय जरा भी झूठ मत बोलना। भूतकाल में तुमने कभी किसी का खून किया था? उसने रुँधे गले से ईश्वर को साक्षी मानकर सच-सच कह दिया कि भूतकाल में मैंने दो खून किये थे। उनका मुकदमा चला था, किंतु मैंने बहुत होशियार वकील से पैरवी कराई थी और खूब पैसे खर्च किये थे। इसलिए मैं दोनों मुकदमों में बिल्कुल निर्दोष छूट गया, किंतु इस मुकदमे में मैं वास्तव में निर्दोष होते हुए मारा जा रहा हूँ।